SKRIFTLIG FORESPØRGSEL E-3566/01

af Bob van den Bos (ELDR) til Kommissionen

(8. januar 2002)

Om: Menneskerettighedssituationen i Bangladesh

Efter parlamentsvalget i Bangladesh den 1. oktober 2001 er mindretallenes (og især hinduernes) situation blevet forværret. Der har været talrige nye meldinger om udbredt vold mod mindretal og ødelæggelse af deres ejendom. De vigtigste politiske partier beskylder hinanden for disse krænkelser, og regeringen foretager sig intet konkret for at sætte en stopper for volden.

Hvilke konsekvenser vil dette kunne få for gennemførelsen af samarbejdsaftalen EF-Bangladesh?

Hvilke skridt agter Kommissionen at tage for at ændre disse forhold?

Svar afgivet på Kommissionens vegne af Christopher Patten

(31. januar 2002)

Kommissionen er bekendt med, at Bangladesh i ugerne efter valget den 1. oktober 2001 oplevede en bølge af vold mod det tabende Awami Leagues (AL) vælgere og partimedlemmer og især mod hindubefolkningen både som minoritetsgruppe og formodede traditionelle tilhængere af Awami League.

Angreb mod hinduer i Bangladesh er ikke af ny dato. Hindumindretallet blev forfulgt både under regeringen ledet af Awami League og regeringen ledet af Bangladesh National Party. Desuden er voldshandlinger i kølvandet på valg til en vis grad en videreførelse af den allestedsnærværende vold i det bangladeshiske samfund. Dog var voldens omfang, brutalitet og varighed efter parlamentsvalget den 1. oktober 2001 særlig foruroligende.

Af denne grund har Kommissionen via sin delegation i Dhaka meget nøje overvåget situationen efter valget og den politiske udvikling i Bangladesh og har sammen med medlemsstaternes og andre landes diplomatiske repræsentationer på stedet, ikke-statslige organisationer (ngo), menneskerettighedsorganisationer og medierne spillet en aktiv rolle for at tage afstand fra den negative udvikling.

Kort tid efter valget udsendte lederen af Kommissionens delegation i Bangladesh sammen med EU-formandskabets repræsentant i Dhaka og ambassadørerne for den såkaldte Tuesday Group (USA, Canada, Australien, Japan, Norge, Schweiz, Danmark, Tyskland, Frankrig, Italien, Nederlandene, Sverige, Det Forenede Kongerige og den lokale repræsentant for De Forenede Nationers Udviklingsprogram (UNDP)) en offentlig udtalelse, hvori der blev udtrykt dyb bekymring over de stigende voldshandlinger mod mindretallene i Bangladesh.

Den 1. november 2001 mødtes lederne af medlemsstaternes diplomatiske repræsentationer og Kommissionens delegation med indenrigsministeren for at give udtryk for bekymring over de fortsatte angreb på minoritetsgrupper i Bangladesh og opfordrede indtrængende ministeren til at genoprette den offentlige ro og orden og sikre fuld overholdelse af menneskerettighederne. Lederne af medlemsstaternes diplomatiske repræsentationer pressede på for, at den længe foreslåede menneskerettighedskommission blev oprettet omgående.

Et lignende diplomatisk initiativ blev taget over for partilederne af Awami League, som indtrængende blev opfordret til at udvise tilbageholdenhed og undgå en eskalering af volden ved at afstå fra hævnaktioner.

Under det første fælles EU-Bangladesh-udvalgsmøde under den nye EU-Bangladesh-samarbejdsaftale om partnerskab og udvikling, som blev afholdt i Dhaka den 20. november 2001, gav formanden for Kommissionens delegation under henvisning til menneskerettighedsklausulen i aftalen (artikel 1) klart udtryk for EU's bekymring over den tilsyneladende politisk motiverede

voldsbølge efter valget og bad Bangladeshs regering om at træffe alle nødvendige forholdsregler for at løse dette problem. Tilsvarende synspunkter kom til udtryk i møder mellem lederne af medlemsstaternes diplomatiske repræsentationer og Kommissionens delegation og Bangladeshs udenrigsminister.

Bangladeshs trykte medier og nationale ikke-statslige organisationer (ngo) har også udtrykt bekymring over angrebene på og volden mod mindretallene i landet og har opfordret Bangladeshs regering til at gribe ind over for voldsmændene. Den 27. november 2001 beordrede højesteret som svar på en klage indgivet af en rettighedsorganisation Bangladeshs regering til at efterforske voldstilfældene og udarbejde en rapport inden den 15. januar 2002. Den udsendte en note til regeringen, hvori den udbad sig en forklaring på, hvorfor regeringen ikke havde forpligtet sig til at stille de ansvarlige for angrebene på mindretallene for retten. Allerede den 24. november 2001 beordrede højesteret Bangladeshs regering til at forklare, hvorfor den ikke havde taget skridt til at bringe angrebene efter valget og chikaneringen af mindretallene til ophør.

Selv om den nuværende situation stadig forekommer spændt, er indberetningerne om vold mod og intimidering af mindretallene aftaget. Det skal også bemærkes, at Bangladeshs regering for nylig har taget skridt, der tyder på, at den er fast besluttet på at bringe enhver form for vold mod mindretallene i Bangladesh til ophør og stille voldsmændene for retten. Der er blevet nedsat et efterforskningsudvalg ledet af chefen for premierministerens kontor, der er blevet foretaget arrestationer, herunder af en berygtet voldsforbryder, som blev indvalgt i parlamentet, og der er blevet fremsat lovforslag om nedsættelse af en uafhængig menneskerettighedskommission.

På baggrund af denne udvikling har Kommissionen givet sin delegation i Dhaka instruks om fortsat at overvåge menneskerettighedssituationen i landet, om at deltage aktivt i ethvert diplomatisk initiativ i nær koordination med EU-formandskabets repræsentant og medlemsstaternes diplomatiske repræsentationer i Bangladesh og om ved enhver given lejlighed at tage dette spørgsmål op over for Bangladeshs regering.